Karina Lorentzen Dehnhardt (SF), 2026-01-16:
Jeg ser ikke fodbold, og jeg går ikke til fodboldkampe, og måske derfor bliver jeg virkelig, virkelig irriteret over, hvor mange politiressourcer vi skal bruge på at holde skik på fodboldkampe.
Nu nævnte hr. Preben Bang Henriksen et tal før på talerstolen.
Jeg er godt klar over, at vi ikke kan udlicitere den her opgave, for når der opstår uroligheder og vold, er det jo en opgave for politiet, men jeg synes nok, at klubberne slipper lidt nemt.
Så kan jeg jo forstå, at Danmark også er et land, hvor der faktisk er en stigning i fodboldvolden modsat i andre lande, og det synes jeg da også er en bekymrende tendens.
Så det er på sin plads, tror jeg, med flere initiativer i forhold til fodboldvold.
Vi bakker overordnet op omkring den retning, som regeringen har lagt med det her forslag.
Vi synes, det er rigtigt at sende et klart signal til de få, som ødelægger oplevelsen for de mange, med lettere adgang til karantæner, mulighed for strakskarantæne og skærpede straffe for alvorlige overtrædelser.
Jeg håber jo, at det kan være med til at dæmme op for de mest uroskabende miljøer.
De bruger, som jeg sagde tidligere, uforholdsmæssig mange ressourcer på fodboldkampe, og det er jo ikke rimeligt i længden.
Derfor vil jeg også godt sige, at jeg synes, der mangler greb i den samlede indsats, hvor der skal placeres et tydeligere ansvar hos klubberne selv.
Vi har tidligere diskuteret, om de skal betale noget af det, der ligger ud over en rimelig politiindsats.
Vi havde også gerne set, at der i forlængelse af lovforslaget blev opstillet klare forventninger om brugen af autoriseret vagtpersonale på stadion.
For de har den nødvendige uddannelse til at gribe ind hurtigt og professionelt, forebygge eskalering og i sidste ende bidrage til, at kampe kan afvikles sikkert, også uden konstant polititilstedeværelse.
Klubberne er arrangører og har med store kommercielle interesser selvfølgelig også et ansvar for sikkerheden, og det er både rimeligt og nødvendigt, at de i højere grad også bidrager økonomisk til at skabe trygge rammer.
Så vi synes, at det her forslag er et skridt i den rigtige retning, men der er selvfølgelig også anledning til at drøfte, hvordan vi sikrer, at indsatsen også bliver helhedsorienteret, så vi både får myndigheder og klubber til at løfte i flok.
Så har vi også set Politiforbundets høringssvar, som siger, at der er ting, som ikke er så klare i det her lovforslag.
Vi skal iagttage, at det bliver ordentligt for politibetjentene at håndhæve.
Vi skal heller ikke stille dem i en svær situation, ligesom vi ikke skal stille borgerne i en svær situation, fordi der er noget, der er uklart.
Så jeg vil foreslå, at vi bruger anledningen til at stille nogle spørgsmål og få afklaret de ting, som der er usikkerhed omkring.
For spørgsmål gælder lige så meget som lovforslaget, eller i hvert fald er det en del af arbejdet, som man navigerer efter.
Så vil jeg sige til Konservative, at jeg synes, det er et utrolig godt forslag, man kommer med .
Jeg troede egentlig, vi havde løst det i en tidligere fodboldpakke, men det har vi så åbenbart ikke.
Så jeg vil foreslå, at man stiller et ændringsforslag, som vi andre så kan bakke op, for det er en rigtig god idé.
Men det overordnede er, tror jeg, at vi vil gå konstruktivt ind i det videre arbejde, og vi støtter forslaget.